**Učitelji i nastavnici geografije** u osnovnim i srednjim školama održali su još jedan stručni skup u prostorima OŠ "Đuro Ester" Koprivnica.

Stručni skup je započeo zanimljivim predavanjem *Udarni krateri Emila Čokonaja, prof. u Srednjoj školi u Koprivnici.* Podsjetili smo se i proširili znanja o meteoridima, asteroidima i kometima te stekli nova znanja o udarnim kraterima, vjerojatnosti sudara te o gospodarskom iskorištavanju udarnih kratera. O tome kako se zaštititi od takvih događanja postoje samo studije.

*Voditeljica ŽSV* *Dubravka Vajdić* je radioničkim načinom rada prikazala nastavni sat **Topografske karte - vježbanje** gdje učenici radom u skupini rješavaju zadatke, odnosno, "kreću se" po topografskoj karti M 1 : 25 000 te nakon prijeđenog puta prezentiraju kako su se kretali prostorom i koja su mjesta obišli. Nakon praktičnog dijela sudionici su razmijenili iskustva o različitim tipovima zadataka na temu topografskih karata.

**Primjer dobre prakse** prezentirala je *Jasminka Fanuko - Polančec, prof. u OŠ "Đuro Ester" Koprivnica* prikazom terenske nastave sa sadržajima građanskog odgoja **Niz rijeku Dravu**. Ovu terensku nastavu svake godine povodom Svjetskog dana voda ili Dan planeta Zemlje provodi nekoliko učitelja povezujući sadržaje geografije, povijesti, prirode, hrvatskog jezika i tehničke kulture. Učenici u prostoru primjenjuju i proširuju znanja na HE Donja Dubrava, kod spomenika Novi Zrin i Velikom Pažutu te na prostoru Prekodravlja, u šumi Repaš.

**Novo, kreativno i zanimljivo** sa svojih škola prikazalo je nekoliko učiteljica. Kako se cijela škola može uključiti u *projekt Europa u školi* vezano uz ulazak Hrvatske u EU prikazala nam je *Marica Vinković, učiteljica geografije u OŠ Grgura Karlovčana Đurđevac.*

Koliko može biti **zabavno i poučno** **na maturalnom putovanju** prikazala je *Snežana Gabaj,* učiteljica u *OŠ Andrije Palmovića iz Rasinje* boraveći s učenicima na prostoru Dubrovnika i Makarskog primorja.

**O ishodima učenja** u nastavi poučila nas *je Zdenka Drakulić, učiteljica geografije u OŠ Sokolovac* što je prisutnima omogućilo osobno propitivanje o postavljenim zadacima i ciljevima svake nastavne jedinice.

Stručni je skup završio osvrtom na rezultate županijskog natjecanja i dogovorom o terenskom skupu početkom travnja na prostoru NP Brijuni i grada Pule u suradnji sa ŽSV biologa.

Posebna vrijednost skupa je izmjena međusobnih iskustava i činjenica što svaki sudionik ponese ponešto novo vezano za nastavu geografije.

Dubravka Vajdić, učitelj savjetnik



Emil Čokonaj, prof.: Udarni krateri Jasminka Fanuko-Polančec, prof.:

Terenska nastava-Niz rijeku Dravu

 

Dubravka Vajdić, prof.: Topografske karte i zadaci Marica Vinković: Europa u školi

 

Snežana Gabaj: Maturalno-zabavno i poučno Zdenka Drakulić: Ishodi učenja